لاتڤيا (باللاتڤية: Latvijas Republika) هي بلاد جات ف لمنطقة ديال لبلطيق ف الشمال ديال أوروپا. تاتحدّها من الشمال إسطونيا، من لجنوب ليتوانيا، من الشرق روسيا، من لجنوب الشرقي بيلاروسيا، و من لغرب لبحر د لبلطيق. تاريخيا، بزاف د الدول ف أوروپا حكمو لبلاصة اللي فيها لاتڤيا دابا، منها السويد و پولونيا و لإمبراطورية الروسية. نهار 18 نونبر 1918، خدات لجمهورية ديال لاتڤيا لإستقلال ديالها، و لكن هجم عليها لإتحاد السوڤياتي و دخّلها للأراضي ديالو ف 1940. ف 1941، حتلاّتها ألمانيا النازية، و لكن من مورا خسرات لحرب لعالمية التانية، رجعات لاتڤيا عاود للسوڤيات. مورا بزاف د لمظاهرات و تورة سلمية، و ملّي طاح لإتحاد السوڤياتي، خدات لاتڤيا لإستقلال ديالها، و ولأّت لجمهورية د لاتڤيا اللي كانعرفو دابا. تيسكنو ف لاتڤيا تقريبا 2 د لمليون د الناس و لعاصمة ديالها هي ريݣا. اللغة الرسمية ديال لبلاد هي اللاتڤية، و لفلوس اللي كاتخدّم من 2014 هي لأورو. دخلات لاتڤيا للإتحاد لأوروپي ف 2004، و هي داخلة ف بزاف د لمنضمات دولية بحال لأمم لمتحدة و الناطو و لمنضمة لعالمية د التجارة و مجلس أوروپا.